เลี่ยงเก็งกำไรหุ้นสื่อสาร
หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 20 ก.ย. 2553
20 ก.ย. 2553

หนังสือพิมพ์โพสต์ทูเดย์ ลึก กว้าง ไกล ได้ประเด็นแซ่ด ฉบับวันจันทร์ที่ 20 ก.ย. 2553 




...ดัชนีตลาดหุ้นท้ายสัปดาห์ที่ผ่านมา ผันผวนจากแรงขายหุ้นสื่อสาร ฉุดดัชนีร่วงเฉียด 8 จุด ได้กลุ่มพลังงาน แบงก์ ช่วยพยุงปิดร่วงเล็กน้อย 923.57 จุด ร่วง 1.24 จุด มูลค่าซื้อขาย 42,159 ล้านบาท ...ต่างชาติกลับลำขาย 1,022 ล้านบาท สถาบันกระหน่ำ 2,857 ล้านบาท ...ผลกระทบศาลปกครองกลางสั่งคุ้มครองชั่วคราว กสทฯ เบรกประมูล 3จี กลุ่มสื่อสารที่ส่งเข้าประมูล ทั้ง ทรู คอร์ปอเรชั่น (TRUE) ดีแทค (DTAC) และแอดวานซ์ฯ (ADVANC) ร่วงระนาว วันศุกร์เทรด 3 ตัวนี้เฉียด 40% ของทั้งตลาด ...ผลของคำสั่งนี้ ทำให้การเปิดซองประมูล 3จี วันที่ 20 ก.ย.นี้ สะดุด รอลุ้นศาลปกครองจะพิจารณารับไต่สวนฉุกเฉินหรือไม่ หลังจากกรรมการกิจการโทรคมนาคมแห่งชาติ (กทช.) ยื่นอุทธรณ์ทันที ...จากมาบตาพุด ถึง 3จี เป็นกรณีศึกษาที่พอจะบอกอะไรบางอย่างได้ในรัฐบาลชุดนี้...ผลกระทบมากมายที่มีต่อภาคเอกชนต่อการลงทุน ...โบรกเกอร์เกือบทั้งหมดออกบทวิเคราะห์ ลดน้ำหนักหุ้นสื่อสารต่ำกว่าตลาด ฟากตลาดหลักทรัพย์ออกมาเตือนให้ใช้ความระมัดระวัง ทางที่ดีควรหลีกเลี่ยงจนกว่าทุกอย่างชัดเจน...ไม่ตกใจที่หุ้น แลนด์ แอนด์ เฮ้าส์ (LH) เดินหน้าบวกได้เรื่อยๆ ต้องบอกว่าหุ้น LH เป็นหุ้นที่มาช้ากว่าตัวอื่น จึงไม่แปลกที่จะบวกได้อีก แต่ถึงเวลาหนึ่งราคาวิ่งตามทันก็ต้องหยุด (เล่น) ...“ตวงวุฒิ ปัญญาดิลก” ผู้ถือหุ้นใหญ่ MAX (แมกซ์ เมทัลฯ) รับโอนหุ้น 18.33% จาก “รณฤทธิ์ ตั้งคารวคุณ” ไม่ถึง 2 วัน ขายจนเกลี้ยงเรียบร้อย ...“วรวรรณ ธาราภูมิ” ประธานเจ้าหน้าที่บริหาร บลจ.บัวหลวง เปิดพอร์ตส่วนตัวที่ลงทุนหุ้นช่วงเดือน มี.ค. กลัวการเมืองรุนแรง เลยรีบย้ายไปลงตราสารหนี้ ด้วยความยุ่งบริหารเงิน (กองทุน) ให้คนอื่น กลับมาดูอีกทีตอนหุ้น 850 จุด กลัวๆ กล้าๆ จะโยกออกจากตราสารมาที่หุ้น จนแล้วจนรอดหุ้นจ่อ 1,000 จุด ยังทิ้งเงินไว้ตราสารหนี้ที่เดิม...เจ้าตัวอยากจะบอกทำให้คนอื่นได้ แต่ของตัวเองปล่อยปละละเลย